**Hitlisten**, tidligere kalt *Tracklisten*, er Danmarks offisielle hitlister for musikksingler og musikkalbum. De første listene ble offentliggjort i 1965 og ble produsert av IFPI Danmark. I dag publiseres fem ukentlige hitlister hver onsdag ved midnatt. Listene utarbeides av analyseselskapet M&I Service på vegne av IFPI Danmark. Selskapet monitorerer markedet for fysisk salg og nettstrømming av musikk i Danmark. Det utarbeides en egen topp 40-liste over album, en topp 40-liste over singler, en topp 10-liste over samlealbum, en topp 20 radioliste og en topp 40-liste over vinylalbum.

Historie
--------

### De første listene (1965–1992)

Mens Norge hadde én hitliste, VG-lista etablert i 1958, hadde flere danske aviser hver sine hitlister i 1950- og 1960-årene. I slutten av mai 1965 ble de forskjellige hitlistene samlet til én, felles dansk hitliste, produsert av IFPI Danmark. Fra starten var det månedlige hitlister over henholdsvis solgte singler, LP-er og EP-er. Høsten 1967 opphørte EP-hitlisten, på grunn av formatets minimale betydning.

Parallelt med dette laget også Danmarks Radio (DR) to hitlister, produsert på ulike metoder. Programmet *Ti, vi ka' li'* (norsk: *ti vi kan like*) var basert på lytternes stemmer ut fra 15 sanger som radiovertene hadde plukket ut. Av disse 15 ble 10 stemt videre av en gruppe tenåringer. Jørgen de Mylius' topp 20-liste var derimot basert på stikkprøver av platesalget i et utvalg plateforretninger i Danmark. Da Danmarks Radio laget Mylius' topp 20-liste i februar 1969, begynte IFPI å utgi ukentlige singellister, mens LP-listen forble månedlig.

Høsten 1972 inngikk IFPI og DR et samarbeid, noe som resulterte i programmet *Hit-Paraden*, som var basert på IFPIs singelliste. Samarbeidet ble utvidet våren 1973, da singel- og LP-hitlistene ble slått sammen i én topp 30-liste. Den ble senere redusert til en topp 20-liste i 1974.

I mars 1977 la Danmarks Radio ned sine hitlisteprogrammer, og avisen *BT* overtok fra 7. januar 1977 den ukentlige presentasjonen av hitlisten. Topp 30-listen var basert på plateselskapene egne salgstall, som igjen var kontrollert av en revisor.

Fra januar 1979 ble listen delt i to, slik at det ble en topp 30-liste for solgte LP-er og en topp 10-liste for solgte singler. Til forskjell fra tidligere var LP Top 30 nå hovedlisten, siden salg av album hadde vær langt høyere enn singelsalget siden midten av 1970-årene. Styrkeforholdet mellom album og singler fortsatte utover i 1980- og 1990-årene, siden også CD primært var en plattform for album.

### Topp 40 (1993–)

I 1993 lanserte IFPI og analyseinstituttet AIM Nielsen en hitliste over de 40 mest solgte albumene i formatene CD, vinyl og kassett i Danmark. Listene omfattet imidlertid ikke samlealbum som for eksempel *Absolute Music*. Hitlisten ble utarbeidet på salget fra butikkene til kunderne, og dekket cirka 40 prosent av det samlede musikksalget. Ved hitlistens lansering måtte en utgivelse bli solgt for minst 110 danske kroner for å kunne komme på hitlisten. Listen ble offentliggjort i avisen *Ekstra Bladet*, på DR P3 og i musikkmagasinet *Mix*.

Album-hitlisten ble i slutten av 1998 for første gang lansert på internett på hjemmesiden *musik.org*.

I september 2005 ble nedlastning og fysisk salg integrert i album- og singellisten: Album Top 40 og Single Top 20. I slutten av mars 2006 ble det også laget en egen singel-hitliste utelukkende basert på nedlastning, kalt Download Top 20. Single Top 20 ble 1. november 2007 avløst av Tracklisten (senere Track Top-40), og listen ble utvidet fra de 20 til de 40 mest populære sangene, basert på single-CD-er, vinyler og digitale nedlastninger.

Etter introduksjonen av lovlige, digitale musikktjenester er singelen igjen blitt hovedformatet innen nedlastning og strømming. I dag er Hitlisten basert på fysisk salg i butikker samt nettkjøp, nedlastning og strømming. Singellisten offentliggøres hver onsdag klokken 00.01. Per 2018 finnes følgende lister:

* Album Top-40 – liste over de 40 mest solgte album og EP-er fra salg av CD-er, nedlastning og strømming. Strømminger omregnes til albumenheter og legges sammen med salgstallene for CD-er og nedlastning.
* Track Top-40 – liste over de 40 mest strømmede og nedlastede sangene. Strømminger omregnes til singel-enheter og legges sammen med nedlastede sanger fra for eksempel iTunes.
* Compilation Top-10 – liste over de 10 mest solgte samlealbum fra CD-er, nedlastning og strømming.
* Radio Airplay Top-20 – liste over de 20 mest spilte sangene på Danmarks mest populære radiokanaler.
* Vinyl Top 40 – liste over de 40 mest solgte vinylalbumene i Danmark.
* Årslister – Dekker perioden fra 1. januar til og med 31. desember og utarbeides av analyseselskapet M&I Service. Album Top-100 er listen over de 100 mest solgte albumene og EP-ene gjennom fysisk salg, nedlastning og strømming. Track Top-100 er listen over de hundre mest strømmede og nedlastede singlene. Vinyl Top-40 er listen over de 40 mest solgte vinylalbum.

Referanser
----------

1. ↑  «Hitlisten». *IFPI.dk* **(dansk)**. 5. mars 2011. Besøkt 30. juli 2018.
2. ↑  «Bagom Hitlisten.NU». *www.hitlisten.nu*. Hitlisten NU. Besøkt 30. juli 2018.
3. 1 2  «Tilblivelse». *www.hitlisten.nu*. Hitlisten.NU. Besøkt 30. juli 2018.
4. 1 2  «Hitliste-krigen …». *danskehitlister.dk*. Danske hitlister. Besøkt 30. juli 2018.
5. ↑  «Danmarks Radios hitlister». *danskehitlister.dk*. Besøkt 30. juli 2018.
6. ↑  «Top 20/30 – om listen». *danskehitlister.dk*. Besøkt 30. juli 2018.
7. ↑  Drejer, Dennis (18. mars 2005). «Hit med B.T.». *BT*.
8. ↑  Rachlin, Dan (29. august 1993). «Farvel til hitlisten». *Berlingske*.
9. ↑  Pyndt, Thomas (9. oktober 1994). «Landets bedste hitliste». *Ekstra Bladet*.
10. ↑  Nielsen, Per Reinholdt (10. februar 1998). «Hitlisten halter». *Berlingske*.
11. ↑  Bauer, Allan (1. oktober 1998). «Musikken samles på Nettet». *Berlingske*.
12. ↑  Schollert, Peter (18. juli 2005). «Hitliste: Hitliste med musikdownloads». *Jyllands-Posten*.
13. ↑  Stensdal, Kim (24. mars 2006). «Dansk hitliste for netmusik går i luften». *Computerworld*.
14. ↑  «Hit-nyt: Singlelisten bliver til Tracklisten». IFPI. 23. oktober 2007. Besøkt 21. desember 2016.

Eksterne lenker
---------------

* Offisielt nettsted Rediger på Wikidata
* danishcharts.com Arkivert 1. juli 2014 hos Wayback Machine.
* www.danskehitlister.dk

| * v
* d
* r
Hitlister i verden |
| --- |
| Afrika | 
* Sør-Afrika

 |
| Asia | 
* Filippinene
* India
* Indonesia
* Israel
* Japan
* Kina
* Libanon
* Malaysia
* Pakistan
* Sør-Korea
* Taiwan

 |
| Europa | 
* Belgia
* Danmark
* Estland
* Finland
* Frankrike
* Hellas
* Irland
* Island
* Italia
* Kroatia
* Litauen
* Nederland
	+ Nederlandse Top 40
	+ Dutch Charts
* Norge
* Polen
* Portugal
* Romania
* Russland
* Slovakia
* Slovenia
* Spania
* Storbritannia
* Sveits
* Sverige
* Tsjekkia
* Tyskland
* Ungarn
* Østerrike

 |
| Nord-Amerika | 
* Canada
* Honduras
* Mexico
	+ AMPROFON
	+ Monitor Latino
* USA

 |
| Oseania | 
* Australia
* New Zealand

 |
| Sør-Amerika | 
* Argentina
* Brasil
* Colombia
* Surinam
* Venezuela

 |